<classify> NAIBU Waziri wa Mifugo na Uvuvi, Abdallah Ulega pichani amesema hakuna uthibitisho wa kisayansi kwamba dawa na vichochezi vya ukuaji wa kuku na mayai ya kisasa vinasababisha madhara ikiwa na wanawake kuota ndevu na wanaume kuota matiti.Ulega alisema hayo akijibu swali la msingi la Mbunge wa Viti Maalum, Zainab Mndolwa CUF. Alisema zipo aina mbili za ufugaji ambazo ni ufugaji wa kienyeji na ufugaji wa kisasa na kuongeza kuwa ufugaji wa kuku wa kisasa hutumia dawa nyingi sana katika ukuzaji na hutumia muda wa wiki tatu hadi nne ndio huliwa na binadamu.Katika swali lake la msingi Zainab alitaka kufahamu iwapo kuku hao wana madhara gani kwa binadamu na je, Serikali inamkakati gani wa kuwasaidia wafugaji wa kuku kutumia njia bora ya kisasa ambayo haina mashaka kwa watumiaji? Akijibu swali hilo Ulega alisema, Napenda kulijulisha Bunge lako tukufu kwamba ulaji wa nyama ya kuku au mayai ya kuku wa kisasa hauna madhara. Aidha, ufugaji wa kuku wa kisasa hauendani na matumizi ya dawa kwa wingi.Alisema vyakula vinavyotumika kwenye kulisha kuku wa kisasa huwa ni viini lishe kama madini, vitamin, protini na nishati pamoja na chanjo ambazo sio dawa ambayo ni muhimu kwa ukuaji na afya ya kuku na havina madhara kwa afya ya mlaji.Ukuaji wa haraka wa kuku wa kisasa unaofanya kuwa tayari kwa matumizi ndani ya kipindi kifupi cha wiki nne mpaka sita hutokana na ulishaji wa vyakula vyenye ubora pamoja na kuwepo kwa vinasaba kwa ukuaji wa haraka na siyo matumizi ya dawa au vichocheo. Pia hakuna uthibitisho wa kisayansi wa dawa na vichochezi kusababisha ukuaji wa haraka wa kuku, alisema.Aidha Ulege alisema Serikali imekuwa ikitekeleza mikakati mbalimbali kwa ajili ya kuwasaidia wafugaji wa kuku kudhibiti vimelea vya magonjwa ili kupunguza matumizi ya dawa katika ufugaji wa kuku wa kisasa.Alitaja baadhi ya mikakati kuwa ni pamoja na kusajili na kusimamia mashamba ya kuku wazazi na vituo vya kutotolesha vifaranga ili kuzalisha vifaranga wasio na magonjwa, kushirikiana na wadau kuendelesha mafunzo kwa wafugaji juu ya ufugaji wa kuku unaozingatia usalama wa mazingira na mbinu za ufugaji bora wa kuku.  <topic>: kitaifa 